PĀRSKATS PAR OLAINES NOVADA PAŠVALDĪBAS

IZGLĪTĪBAS ATTĪSTĪBAS STRATĒĢIJAS 2023. - 2028. GADAM SABIEDRISKO APSPRIEŠANU

Olaines novada pašvaldības izglītības attīstības stratēģija 2023. – 2028. gadam (turpmāk – Stratēģija) ir visaptverošs vidēja termiņa nozares attīstības plānošanas dokuments, kas nosaka mērķus, uzdevumus un rīcības izglītības nozares attīstībai Olaines novadā.

**Stratēģijas mērķis** ir izvērtēt esošo situāciju, izglītības nozares, pakalpojumu un katras izglītības iestādes stiprās puses un attīstības potenciālu un noteikt Olaines novada būtiskākos izaicinājumus, attīstības tendences un nepieciešamās rīcības izglītības nozarē. Stratēģijas uzdevums ir sekmēt kvalitatīvu, daudzpusīgu, iedzīvotāju vajadzībām un aktuālajām tendencēm atbilstošu izglītības pakalpojumu nodrošinājumu un pieejamību Olaines novadā.

Stratēģiju saskaņā ar Olaines novada pašvaldības darba uzdevumu un pamatojoties uz 2022. gada 1. jūnijā noslēgto pakalpojuma Līgumu Nr. ONP 2022/18 izstrādāja SIA “AC Konsultācijas”. Dokumentā ietvertā informācija un secinājumi ir balstīti uz Olaines novada pašvaldības un izglītības iestāžu sniegtajiem datiem, aptaujās, intervijās un iesaistīto pušu diskusijās iegūto informāciju, kā arī uz publiskajās datu bāzes pieejamajiem datiem.

# Sabiedriskās apspriešanas norise

Laika posmā **no 2023. gada 22. februāra līdz 13. martam** norisinājās Olaines novada pašvaldības izglītības attīstības stratēģijas 2023. – 2028. gadam sabiedriskā apspriešana. Tās laikā visi interesenti elektroniski varēja iepazīties ar plānošanas dokumentu Olaines novada pašvaldības tīmekļa vietnē (skat. saites):

* [I. daļa Esošās situācijas izvērtējums](https://www.olaine.lv/uploads/kcfinder/files/izglitiba/Stategijas_apspriesana/I_Olaines_novada_izglitibas_strategija_Esosas_situacijas_izvertejums_1.redakcija_22.02.23.pdf);
* [II. daļa Stratēģiskā un rīcību daļa](https://www.olaine.lv/uploads/kcfinder/files/izglitiba/Stategijas_apspriesana/II_Olaines_novada_izglitibas_strategija_Strategiska_dala_1.redakcija_22.02.23.pdf).

Paziņojumi par sabiedrisko apspriešanu ievietoti:

* pašvaldības tīmekļa vietnē: <https://www.olaine.lv/lv/jaunumi/par-olaines-novada-izglitibas-attistibas-strategijas-2023-2028-gadam-sabiedrisko-apspriesanu>;
* pašvaldības informatīvā izdevuma "Olaines Domes Vēstis" februāra numurā Nr.2 (185). Izdevuma elektroniskā versija pieejama šeit: <https://www.olaine.lv/.../2023/ODV_februaris_web2023.pdf>;
* Olaines novada pašvaldības *Facebook* lapā: <https://www.facebook.com/photo/?fbid=599967138836816&set=pcb.599967388836791> un <https://www.facebook.com/photo?fbid=606887324811464&set=a.471737454993119>.

Priekšlikumus par Stratēģiju varēja iesniegt līdz 2023. gada 13. martam šādā veidā:

* pa pastu (pasta zīmogs līdz 2023. gada 13. martam), adresējot Olaines novada pašvaldībai, Zemgales iela 33, Olaine, Olaines novads, LV-2114;
* elektroniski parakstītu iesniegumu nosūtot uz e-pastu: pasts@olaine.lv;
* klātienē – Olaines novada Valsts un pašvaldības vienotajā klientu apkalpošanas centrā: Zemgales iela 33, Olaine, Olaines novads, LV-2114.

Šajā laika periodā pašvaldībā **netika saņemts neviens rakstisks vai mutisks priekšlikums** par Stratēģijas dokumentu.

Sabiedriskās apspriešanas laikā tika rīkota viena **sabiedriskās apspriešanas sanāksme**, kurā interesentiem bija iespēja uzdot jautājumus un sniegt atsauksmes par Stratēģijas dokumentu. Sanāksme notika **2023. gada 13. martā**, plkst. 18.00 Olaines Kultūras namā, Zeiferta ielā 11, Olainē. Sanāksmē piedalījās 12 dalībnieki – iedzīvotāji, Olaines novada izglītības iestāžu, pašvaldības un domes pārstāvji.

Sanāksmes laikā klātesošie tika iepazīstināti ar Stratēģijas mērķi, uzdevumiem, struktūru un izstrādes procesu, iesaistītajām pusēm, izmantotajām metodēm un datu avotiem. Stratēģijas izstrādātāji, SIA “AC Konsultācijas” pārstāvji, prezentēja galvenos esošās situācijas izvērtējuma secinājumus un stratēģiskās daļas uzstādījumus, kā arī iespējamos modeļus izglītības iestāžu tīkla attīstībai novadā. Pēc prezentācijas tika atvērta diskusija, kurā iedzīvotāji uzdeva sev interesējošos jautājumus un izteica priekšlikumus par izglītības pakalpojumu attīstību Olaines novadā un stratēģijas izstrādātāji sadarbībā ar Olaines novada pašvaldības, domes un izglītības iestāžu pārstāvjiem sniedza atbildes.

# Sabiedriskās apspriešanas laikā saņemto priekšlikumu, komentāru un jautājumu apkopojums

Turpinājumā sniegts īss apkopojums par sabiedriskās apspriešanas sanāksmē (2023. gada 13. martā) saņemtajiem komentāriem, jautājumiem un priekšlikumiem.

| **Nr. p.k.** | **Iesniedzējs** | **Priekšlikums / jautājums** | **Atbilde / komentārs** | **Ņemts vērā / nav ņemts vērā** |
| --- | --- | --- | --- | --- |
| 1. | Iedzīvotājs (Medemciems) | Jautājums: vai Stratēģijā ir iekļauta starpnovadu sadarbība izglītības pakalpojumu sniegšanā, kādas ir iespējas nākotnē? | Stratēģijā ir analizēta situācija attiecībā uz novadu funkcionālajām saitēm izglītībā un ir iekļautas rīcības starpnovadu sadarbības turpināšanai.  Un šobrīd bērniem, kuri ir deklarēti Olaines pašvaldībā, bet mācās citu novadu vispārējās izglītības iestādēs, caur pašvaldību savstarpējo norēķinu sistēmu tiek nodrošināts Olaines pašvaldības finansējums.  Stratēģijas dokumentā fiksēts arī tas, ka nepieciešama pirmsskolas izglītības pakalpojumu attīstība novada ciemos. Ir izskatīta arī sadarbība ar kaimiņu novadiem, bet kā perspektīvākais modelis būtu privātā-publiskā partnerība dažādos formātos, lai attīstītu infrastruktūru un varētu nodrošināt pirmsskolas izglītības pakalpojumus kādā no novada ciemiem. | Jautājums ir iekļauts Stratēģijas dokumentā. |
| 2. | Iedzīvotāja (Olaine) | Jautājums: vai Olaines novads plāno pašvaldības līdzfinansējumu – pirmkārt, profesionālās ievirzes izglītībai, ko iegūst ārpus novada, otrkārt, tālmācības izglītībai? | Pagaidām (nākamo piecu gadu periodā) pašvaldība neplāno šim finansējumu, jo pašvaldība nodrošina visa veida izglītības pakalpojumus novadā un klātienē, kā arī finansējums tiek piešķirts atbilstoši valsts normatīvajiem aktiem, kas nosaka pašvaldību savstarpējo norēķinu kārtību.  Šobrīd Olaines novada pašvaldības prioritāte ir obligātās pamatizglītības, vispārējās izglītības un profesionālās ievirzes un interešu izglītības nodrošināšana uz vietas, novadā. Tam ir paredzēts gan finansējums, gan plānoti ieguldījumi infrastruktūras projektos, t.sk. Olaines 1. vidusskolas kapacitātes palielināšana un jaunas ēkas būvniecība Mūzikas un mākslas skolai (Multifunkcionālais centrs, būvdarbu iepirkums plānots 2023.gadā). | Jautājums tiešā veidā neattiecas uz Stratēģiju. Pieņemts zināšanai. |
| 3. | Iedzīvotājs (Medemciems) | Priekšlikums: par pirmsskolas izglītības iestādes veidošanu – prioritāte ir Medemciems, jo tas ir deklarēto iedzīvotāju skaita ziņā otrs lielākais novada ciems, un faktisko iedzīvotāju ziņā ļoti tuvu arī Jaunolaines deklarēto iedzīvotāju skaitam.  Ciemā ir daudz nedeklarēto iedzīvotāju (~ 1000) un pirmsskolas izglītības iestādes izveide varētu būt labs pamudinājums bērnu vecākiem šeit deklarēties. Tas dotu arī papildu ienākumus pašvaldības budžetā no nodokļiem. | Stratēģijas Rīcības plānā ir paredzēta rīcība [Nr. 2.1.1.] – “Izveidot un regulāri aktualizēt pirmsskolas vecuma bērnu teritoriālā areāla shēmu” un izvērtēt potenciālu PII izveidei novada ciemos, kā arī pašvaldība ir atvērta privātai-publiskai partnerībai un sadarbībai ar uzņēmēju, lai izveidotu pirmsskolas izglītības iestādi vai grupas novada ciemos, t.sk. Medemciemā.  Faktisko pieprasījumu (rindu) pēc vietām pirmsskolas izglītības iestādēs ir grūti novērtēt tāpēc, ka vecāki izdara dažādas izvēles attiecībā uz bērnu izglītošanu pirmsskolā, kā arī dēļ faktiskā un deklarētā iedzīvotāju skaita atšķirībām. Tāpēc nepieciešama iedzīvotāju iesaiste un faktiskās situācijas izvērtēšana. | Stratēģijas dokumentā jau ir fiksēti plāni attīstīt pirmsskolas izglītības pakalpojumus un paredzēta situācijas izvērtēšana, investora piesaiste un pirmsskolas grupu izveide novada ciemos. |